Predkladacia správa

Materiál Návrh obsahového a organizačného zabezpečenia vypracovania Národného rozvojového plánu (National Development Plan - NDP) predkladá Ministerstvo výstavby a regionálneho rozvoja SR na základe požiadavky Európskej komisie vypracovať  dokument Rámec podpory Spoločenstva (CSF). Potreba predložiť Európskej komisii (EK) Národný rozvojový plán  vypracovaný príslušnými orgánmi menovanými členským štátom vyplýva z nariadenia Rady 99/1260/ES ustanovujúceho všeobecné ustanovenia o štrukturálnych fondoch a požiadaviek EK, ktoré sú súčasťou rokovania o vstupe do EÚ. 

Vláda SR schválila svojím uznesením  č. 133 zo dňa 13. 2. 2002 rozhodnutie o finálnej podobe Národného plánu regionálneho rozvoja SR a spôsob programovania podľa Rámca podpory spoločenstva (CSF). Z tohto dokumentu vyplýva vecné a organizačné zabezpečenie aktualizácie súčasného Národného plánu regionálneho rozvoja SR na Národný rozvojový plán (NDP) ako aj redukovanie počtu operačných programov. 

Vypracovanie  Národného rozvojového plánu (NDP) je súčasťou prípravy Slovenskej republiky na vstup do Európskej únie a je jednou zo zásadných podmienok pre získanie finančných prostriedkov zo štrukturálnych fondov a Kohézneho fondu. V priebehu rokov 1999 – 2001 bol vypracovaný a schválený celý rad programových dokumentov (Integrovaný plán regionálneho a sociálneho rozvoja SR, Národný plán regionálneho rozvoja SR, regionálne a sektorové operačné programy a ďalšie). Tieto dokumenty tvoria rámec najmä na čerpanie prostriedkov z predvstupových fondov PHARE, ISPA a SAPARD, ktoré majú odlišné pravidlá čerpania a implementácie ako štrukturálne fondy a Kohézny fond. Z toho dôvodu  je potrebné vypracovať nový súbor programových dokumentov, ktoré budú zastrešené Národným rozvojovým plánom. 

Obsah a štruktúra „Plánu rozvoja“ podľa nariadenia Rady 99/1260/ES pozostáva z  analýzy situácie vypracovanej predkladajúcou krajinou (Slovenskou republikou) podľa Cieľa 1,2 a 3 a z prioritných  potrieb na dosiahnutie týchto cieľov vrátane stratégie, plánovaných  prioritných aktivít, ich špecifických  cieľov a s tým súvisiacich finančných zdrojov.

	Z požiadaviek kladených na Národný rozvojový plán (NDP) rámcovým nariadením Rady 99/1260/ES vyplýva, že jeho vypracovanie musí vychádzať z existujúcich analytických  a strategických materiálov. Na národnej úrovni týmito základnými programovými dokumentmi sú Integrovaný plán regionálneho a sociálneho rozvoja SR a  Národný plán regionálneho rozvoja SR.

	V tomto kontexte, základným cieľom predloženého materiálu je zabezpečenie vypracovania  programového dokumentu a jeho organizačné, vecné a inštitucionálne zabezpečenie, ktorý by umožnil účasť Slovenskej republiky na využívaní prostriedkov zo štrukturálnych fondov a Kohézneho fondu Európskej únie. Programový dokument je potrebné vypracovať na celé programovacie obdobie Európskej únie (2000 – 2006). Keďže referenčný dátum vstupu Slovenskej republiky do Európskej únie je 1.1. 2004, Slovenská republika má skrátené programovacie obdobie (2004 – 2006).

	Národný rozvojový plán (NDP) by mal poskytnúť komplexný pohľad na súčasný stav regiónov Slovenskej republiky podporovaných podľa Cieľa 1, ich potreby ako aj  bariéry ich rozvoja a tiež možnosti prekonania týchto bariér prostredníctvom rozvojových priorít a stratégií s eminentným dôrazom na riešenie problémov v oblasti zamestnanosti.  
Národný rozvojový plán (NDP) obsahuje popis súčasnej situácie, stratégie a priority, predbežné hodnotenie, finančný rámec, partnerstvo, vykonávacie ustanovenie,  obsah operačných programov a programových doplnkov. Materiál ďalej obsahuje organizačné zabezpečenie prípravy sektorových operačných programov, regionálneho operačného programu a Rámca podpory Spoločenstva za ktorých vypracovanie zodpovedajú riadiace orgány schválené na základe uznesenia vlády SR č. 133/2002. Neoddeliteľnou súčasťou je aj časový harmonogram spracovania programových dokumentov.

Je potrebné zdôrazniť, že jednotlivé programové dokumenty sú vzájomne previazané a náročné z hľadiska partnerstva – t. j. partnerskej koordinácie a spolupráce. Navzájom sa na seba odvolávajú a musia spĺňať pravidlo, že dokument pripravený pre vyššiu úroveň sa rozpracováva dokumentmi pre nižšiu úroveň až po úroveň projektov. Týmto sa zabezpečuje požiadavka, že jednotlivé opatrenia a projekty napĺňajú jednotlivé ciele a prispievajú k regionálnemu rozvoju. 

	Predkladaný materiál nemá finančný, ekonomický, environmentálny vplyv ani vplyv na zamestnanosť.

	Materiál prešiel medzirezortným pripomienkovým konaním a dňa 16. mája 2002  bol predmetom rokovania na Rade vlády SR pre regionálnu politiku. Materiál sa na rokovanie vlády  predkladá bez rozporov.